cometadata/datacite-titles-descriptions-related-identifiers huggingface dataset:
DOI: 10.14457/tu.the.2022.1127
title: การศึกษาพัฒนาการและการเติบโตทางเศรษฐกิจในอุตสาหกรรมบันเทิงของประเทศเกาหลีใต้ในช่วง ค.ศ. 2000-2020

description: ปัจจุบันกระแสความนิยมในศิลปะวัฒนธรรมของประเทศเกาหลีใต้ได้ขยายอิทธิพลไปทั่วโลก โดยเฉพาะอย่างยิ่งในภาคอุตสาหกรรมบันเทิงด้านละครโทรทัศน์ ได้เข้ามามีบทบาทสำคัญในชีวิตประจำวันของผู้บริโภคในยุคปัจจุบัน การวิจัยครั้งนี้มีวัตถุประสงค์ 1.) เพื่อศึกษาถึงพัฒนาการและการเติบโตทางเศรษฐกิจของอุตสาหกรรมละครโทรทัศน์ประเทศเกาหลีใต้ ในช่วงปี 2000-2020 2.) เพื่อวิเคราะห์ถึงปัจจัยความเชื่อมโยงที่ส่งผลต่อมูลค่าเพิ่มทางเศรษฐกิจระหว่างอุตสาหกรรมละครโทรทัศน์ไปยังอุตสาหกรรมด้านอื่น ๆ ในประเทศเกาหลีใต้ และ 3.) เพื่อศึกษาวิธีการ แนวทาง รวมถึงปัจจัยความสำเร็จในอุตสาหกรรมละครโทรทัศน์ของประเทศเกาหลีใต้ที่มีอิทธิพลทางด้านวัฒนธรรมไปทั่วโลก โดยนำทฤษฎีระบบเพชรที่สมบูรณ์ (Diamond Model) มาเป็นกรอบแนวคิดที่ใช้ในการวิจัย แบ่งออกเป็น 6 องค์ประกอบ ได้แก่ ปัจจัยการผลิต (Factor Conditions) อุปสงค์ในประเทศ (Demand Conditions) อุตสาหกรรมที่เกี่ยวข้องและสนับสนุน (Related and Supporting Industries) กลยุทธ์ โคงสร้าง และสภาพแวดล้อมการแข่งขันของบริษัท (Firm Strategy Structure And Rivalry) โอกาสทางธุรกิจ (Business Opportunity) และ บทบาทของภาครัฐบาล (Government)การวิจัยนี้เป็นงานวิจัยเชิงคุณภาพ (Qualitative Research) ใช้วิธีการวิเคราะห์บทความและบทสัมภาษณ์ของผู้ที่เกี่ยวข้องในด้านอุตาหกรรมบันเทิงด้านละครโทรทัศน์ของประเทศเกาหลีใต้ ซึ่งเก็บรวบรวมข้อมูลจาก เอกสารทางวิชาการ บทความ บทสัมภาษณ์ บทวิเคราะห์ รายงานการศึกษาวิจัย ข่าว หรือข้อมูลทางเว็บไซต์ โดยใช้เครื่องมือการวิเคราะห์เชิงเนื้อหา (Content Analysis)ผลการวิจัยพบว่าการพัฒนาทางเศรษฐกิจของประเทศเกาหลีใต้มีความเป็นเลิศในทุกองค์ประกอบของทฤษฎีระบบเพชรที่สมบูรณ์ (Diamond Model) จึงนำไปสู่ความได้เปรียบเทียบทางการแข่งขันระหว่างประเทศของประเทศเกาหลีใต้ ผ่านการวางแผนใช้ยุทธ์ศาสตร์การเผยแพร่ทางศิลปะวัฒนธรรมจนเป็นแรงผลักดันสำคัญที่ทำให้กระแสความนิยมเกาหลีใต้ขยายออกไปประสบความสำเร็จได้ทั่วโลก อีกทั้งยังสร้างประโยชน์ให้แก่อุตสาหกรรมด้านอื่นที่เกี่ยวข้อง เช่น การท่องเที่ยว ธุรกิจอาหาร และเครื่องดื่ม จนปัจจุบันอุตสาหกรรมบันเทิงของเกาหลีใต้ได้พัฒนากลายเป็นสัญลักษณ์ประจำชาติ และเป็นสินค้าส่งออกหลักที่มีมูลค่ามหาศาล
DOI: 10.14457/tu.the.2022.1128
title: ปัจจัยที่มีอิทธิพลต่อการเปลี่ยนแปลงระดับหนี้สาธารณะของประเทศไทย

description: การศึกษาในครั้งนี้มีวัตถุประสงค์เพื่อ (1) ศึกษาปัจจัยที่มีผลต่อระดับหนี้สาธารณะ (หนี้รัฐบาล) ต่อผลิตภัณฑ์มวลรวมในประเทศของประเทศไทย รายไตรมาส ตั้งแต่ไตรมาสที่ 1 พ.ศ. 2548 - ไตรมาสที่ 1 พ.ศ. 2565 รวมทั้งหมด 69 ไตรมาส โดยการประมาณการถดถอยเชิงพหุ (Multiple Regression Analysis) ด้วยวิธีกำลังสองต่ำสุด (Ordinary Least Squares: OLS) (2) พยากรณ์หนี้สาธารณะ (หนี้รัฐบาล) ต่อผลิตภัณฑ์มวลรวมในประเทศของประเทศไทย รายไตรมาส ตั้งแต่ไตรมาสที่ 2 พ.ศ. 2565 - ไตรมาสที่ 4 พ.ศ. 2567 รวมทั้งหมด 11 ไตรมาส ด้วยแบบจำลอง Autoregressive Distributed Lag Model และ (3) ศึกษาผลกระทบของระดับหนี้สาธารณะต่อผลิตภัณฑ์มวลรวมในประเทศต่อการเจริญเติบโตทางเศรษฐกิจของประเทศไทย รายไตรมาส ตั้งแต่ไตรมาสที่ 2 พ.ศ. 2556 - ไตรมาสที่ 1 พ.ศ. 2565 รวมทั้งหมด 36 ไตรมาส ด้วยแบบจำลอง Autoregressive Distributed Lag Modelจากผลการศึกษาปัจจัยที่มีผลต่อระดับหนี้สาธารณะ (หนี้รัฐบาล) ต่อผลิตภัณฑ์มวลรวมในประเทศของประเทศไทย พบว่า อัตราเงินเฟ้อในรูปของผลต่างลำดับที่หนึ่ง และดัชนีค่าเงินบาทที่แท้จริง มีความสัมพันธ์กับหนี้สาธารณะ (หนี้รัฐบาล) ต่อผลิตภัณฑ์มวลรวมในประเทศ ในทิศทางเดียวกัน อย่างมีนัยสำคัญทางสถิติ สำหรับอัตราดอกเบี้ยในประเทศ และทุนสำรองระหว่างประเทศในรูปของผลต่างลำดับที่หนึ่ง มีความสัมพันธ์กับหนี้สาธารณะ (หนี้รัฐบาล) ต่อผลิตภัณฑ์มวลรวมในประเทศในทิศทางตรงกันข้าม อย่างมีนัยสำคัญทางสถิติ โดยแบบจำลองดังกล่าวสามารถอธิบายได้ว่าชุดของตัวแปรอิสระต่าง ๆ มีความสามารถร่วมกันอธิบายการเปลี่ยนแปลงของระดับหนี้สาธารณะ (หนี้รัฐบาล) ต่อผลิตภัณฑ์มวลรวมในประเทศ ได้ร้อยละ 86.48 ซึ่งจากผลการศึกษาดังกล่าวสามารถเป็นแนวทางสำหรับภาครัฐในการติดตามระดับหนี้สาธารณะ (หนี้รัฐบาล) ต่อผลิตภัณฑ์มวลรวมในประเทศโดยการติดตามการเปลี่ยนแปลงของตัวแปรที่ส่งผลกระทบต่อระดับหนี้สาธารณะ (หนี้รัฐบาล) ต่อผลิตภัณฑ์มวลรวมในประเทศ ทั้งตัวแปรในภาคการเงิน คือ อัตราดอกเบี้ย และอัตราเงินเฟ้อ รวมถึงตัวแปรในภาคต่างประเทศ คือ ดัชนีค่าเงินบาทที่แท้จริง และทุนสำรองระหว่างประเทศ โดยเฉพาะอัตราเงินเฟ้อในไตรมาสก่อนหน้าซึ่งมีขนาดของผลกระทบที่ค่อนข้างสูงเมื่อเทียบกับปัจจัยอื่นจากผลการพยากรณ์ระดับหนี้สาธารณะ (หนี้รัฐบาล) ต่อผลิตภัณฑ์มวลรวมในประเทศของประเทศไทย ในช่วงไตรมาสที่ 2 พ.ศ. 2565 - ไตรมาสที่ 4 พ.ศ. 2567 พบว่า ระดับหนี้สาธารณะ (หนี้รัฐบาล) ต่อผลิตภัณฑ์มวลรวม มีแนวโน้มเพิ่มสูงขึ้น ซึ่งคาดว่าเป็นผลมาจากอัตราเงินเฟ้อที่เพิ่มสูงขึ้น โดย พ.ศ. 2565 มีค่าอยู่ในช่วงร้อยละ 52.46 - 57.97 พ.ศ. 2566 มีค่าอยู่ในช่วงร้อยละ 60.34 - 64.07 และ พ.ศ. 2567 มีค่าอยู่ในช่วงร้อยละ 64.07 - 68.72 จากผลการศึกษาผลกระทบของระดับหนี้สาธารณะต่อการเจริญเติบโตทางเศรษฐกิจของประเทศไทย พบว่า หนี้สาธารณะต่อผลิตภัณฑ์มวลรวมของประเทศไม่ส่งผลต่อการเจริญเติบโตทางเศรษฐกิจ ทั้งนี้ ผลการศึกษาดังกล่าวไม่สอดคล้องกับแนวคิด ทฤษฎี ที่เกี่ยวข้อง อาจมีสาเหตุมาจากข้อมูลที่นำมาศึกษาเป็นช่วงเวลาที่สั้นเกินไป รวมทั้งในช่วงเวลาที่ศึกษา ประเทศไทยเกิดวิกฤติครั้งสำคัญครั้งใหญ่ที่ส่งผลกระทบต่อเศรษฐกิจของประเทศ ทำให้อัตราการเจริญเติบโตทางเศรษฐกิจมีความผันผวน
DOI: 10.14457/tu.the.2022.1129
title: พฤติกรรมการใช้จ่ายเงินของผู้อ่านในการอ่านนวนิยายออนไลน์บนแพลตฟอร์มออนไลน์

description: การศึกษาวิจัยครั้งนี้มีวัตถุประสงค์เพื่อศึกษาพฤติกรรมการใช้จ่ายของผู้อ่านนวนิยายออนไลน์บนแพลตฟอร์มออนไลน์ใน 2 ลักษณะ ได้แก่ 1) ความเต็มใจที่จะบริจาค และ 2) ความเต็มใจที่จะจ่าย รวมถึงเพื่อศึกษาสาเหตุในการบริจาคของผู้อ่าน โดยทำการสำรวจจากกลุ่มตัวอย่างอ่านนวนิยายออนไลน์บนแพลตฟอร์มออนไลน์ต่าง ๆ ในประเทศไทย จำนวนทั้งสิ้น 409 คน โดยใช้วิธีสมมติเหตุการณ์ให้ประเมินค่าหรือ Contingent Valuation Method (CVM) ในการประเมินค่าความเต็มใจที่จะบริจาคและความเต็มใจที่จะจ่าย ด้วยรูปแบบคำถามแบบปลายเปิด (Open-Ended Question) และคำถามปลายปิดสองรอบ (Double Bounded Close-Ended Question)ผลการศึกษา พบว่า ผู้ที่มีความเต็มใจที่จะบริจาคมีจำนวนทั้งสิ้น 275 คน คิดเป็นร้อยละ 70.33 ของผู้ตอบแบบสอบถามทั้งหมด โดยค่าเฉลี่ยความเต็มใจที่จะบริจาคของกลุ่มตัวอย่างเท่ากับ 38.735 บาทต่อบท ในขณะที่มัธยฐานเท่ากับ 10 บาทต่อบท และฐานนิยมเท่ากับ 5 บาทต่อบท สาเหตุการบริจาคเป็นไปเพื่อสนับสนุนผู้เขียน ทั้งในแง่ของการเป็นกำลังใจ การตอบแทนผู้เขียนที่มอบความสุขสนุกสนานให้แก่ผู้อ่าน รวมถึงเป็นแรงกระตุ้นให้ผู้เขียนเขียนงานในบทต่อไป นอกจากนี้ เมื่อศึกษาความแตกต่างของปัจจัยด้านข้อมูลทั่วไปและข้อมูลพฤติกรรมการอ่านนวนิยายออนไลน์บนแพลตฟอร์มออนไลน์กับความเต็มใจที่จะบริจาค พบว่า ความแตกต่างในอายุและอาชีพส่งผลต่อความเต็มใจที่จะบริจาคของผู้อ่านนวนิยายออนไลน์บนแพลตฟอร์มออนไลน์อย่างแตกต่างกัน ณ นัยสำคัญทางสถิติที่ระดับ 0.05 ในขณะที่ค่าเฉลี่ยของความเต็มใจที่จะจ่ายของกลุ่มตัวอย่างเท่ากับ 6.818 บาทต่อบท มัธยฐานเท่ากับ 5 บาทต่อบท และฐานนิยมเท่ากับ 5 บาทต่อบท นอกจากนี้ เมื่อศึกษาความแตกต่างของปัจจัยด้านข้อมูลทั่วไปและข้อมูลพฤติกรรมการอ่านนวนิยายออนไลน์บนแพลตฟอร์มออนไลน์กับความเต็มใจที่จะจ่าย พบว่า ความแตกต่างในแพลตฟอร์มออนไลน์ที่ใช้งานบ่อยที่สุดส่งผลต่อความเต็มใจที่จะบริจาคของผู้อ่านนวนิยายออนไลน์บนแพลตฟอร์มออนไลน์อย่างแตกต่างกัน ณ นัยสำคัญทางสถิติที่ระดับ 0.05 ดังนั้น ผู้เขียนจึงควรวางกลยุทธในการเข้าถึงการอ่านนวนิยายออนไลน์บนแพลตฟอร์มออนไลน์ของผู้อ่านด้วยการบริจาคมากกว่าการกำหนดราคาในแต่ละบท
DOI: 10.14457/tu.the.2022.1130
title: การวิเคราะห์การบังคับใช้พระราชบัญญัติแก้ไขเพิ่มเติมประมวลรัษฎากร (ฉบับที่ 53) พ.ศ. 2564 ตามหลักการภาษีอากรที่ดี: กรณีศึกษาของการโฆษณาดิจิทัล

description: การค้นคว้าอิสระนี้มีวัตถุประสงค์เพื่อวิเคราะห์ว่า การบังคับใช้พระราชบัญญัติแก้ไขเพิ่มเติมประมวลรัษฎากร (ฉบับที่ 53) พ.ศ. 2564 ซึ่งต่อไปนี้จะเรียกว่า พ.ร.บ. E-Service เป็นไปตามหลักการภาษีอากรที่ดีหรือไม่ โดยใช้วิธีการวิเคราะห์หลายหลักเกณฑ์ ประกอบกับการวิเคราะห์กฎหมาย รายงาน และการสัมภาษณ์หน่วยเศรษฐกิจที่จะได้รับผลกระทบจาก พ.ร.บ. E-Service ได้แก่ผู้ให้บริการโฆษณาดิจิทัลต่างชาติ ตัวแทนโฆษณา ผู้ซื้อโฆษณา และผู้ให้บริการโฆษณาไทยทั้ง รูปแบบดิจิทัลและออฟไลน์ผลการวิจัยพบว่าในภาพรวม การบังคับใช้ พ.ร.บ. E-Service มีคะแนนความเป็นภาษี อากรที่ดีอยู่ที่ 2.60 (จาก 4.00) แม้สามารถเพิ่มรายได้ภาษีได้ร้อยละ 75 เทียบกับกรณีที่ไม่มีภาษี ไม่ก่อให้เกิดต้นทุนสูงเกินไป สร้างความเป็นธรรมทางภาษี และกําหนดระเบียบปฏิบัติที่ชัดเจน แต่ พ.ร.บ. E-Service มีความเสี่ยงที่หน่วยเศรษฐกิจจะเปลี่ยนพฤติกรรมและเป็นผลให้รายได้ภาษีลดลง ขาดความเป็นกลางทางภาษีระหว่างรูปแบบการโฆษณาดิจิทัล และความยืดหยุ่นในการปรับปรุงกฎหมายให้ทันการณ์ นอกจากนี้ ยังชี้ให้เห็นว่า การบังคับใช้ พ.ร.บ. E-Service ไม่สามารถเป็นไปตามหลักการภาษีอากรที่ดีได้ทุกด้าน ต้องมีการชั่งน้ําหนักระหว่างหลักการ โดยการวิเคราะห์ความอ่อนไหวต่อการเปลี่ยนแปลงค่าน้ําหนักของความสอดคล้องกับหลักการภาษีอากรที่ดี ไม่ทําให้ความเป็นภาษีอากรที่ดีเปลี่ยนไปอย่างมีนัยสําคัญ แต่ทําให้เห็นความไม่สอดคล้องกับหลักการแต่ละด้านได้ชัดเจนยิ่งขึ้นผลการวิจัยมีข้อสรุปว่า พ.ร.บ. E-Service ยังขาดความสอดคล้องกับหลักการภาษีอากรที่ดีอย่างน้อย 3 จาก 5 ด้าน จึงมีข้อเสนอแนะเชิงนโยบายเพื่อช่วยให้กรมสรรพากรออกแบบและประเมินผลการดําเนินนโยบายให้มีประสิทธิผลมากขึ้น ได้แก่ (1) การเปลี่ยนพฤติกรรมของหน่วยเศรษฐกิจที่ส่งผลให้รายได้ภาษีลดลง (2) การบังคับใช้ภาษีมูลค่าเพิ่มโดยไม่เลือกปฏิบัติ เพื่อสร้างความเป็นกลางทางภาษี รวมถึงลดความถี่ในการรายงานและนําส่งภาษี เพื่อลดต้นทุนให้กับธุรกิจ และ (3) การพัฒนาตัวชี้วัดสําคัญ เพื่อให้มีการประเมินผลการดําเนินโยบายอย[างต่อเนื่องและเท่าทันพลวัต ของการโฆษณาดิจิทัล
DOI: 10.14457/tu.the.2022.1131
title: มาตรการกระตุ้นเศรษฐกิจภายใต้สถานการณ์โควิด: นัยต่อการจัดเก็บภาษีอากรของกรมสรรพากร

description: งานศึกษานี้มีวัตถุประสงค์เพื่อศึกษาและวิเคราะห์ผลจากมาตรการกระตุ้นเศรษฐกิจภายใต้สถานการณ์โควิดต่อผลการจัดเก็บภาษีมูลค่าเพิ่มและภาษีอากรโดยรวมของกรมสรรพากร โดยทำการวิเคราะห์เชิงพรรณนาด้วยการประมวลมาตรการกระตุ้นเศรษฐกิจในช่วงเวลาดังกล่าวและวิเคราะห์ตัวชี้วัดเศรษฐกิจมหภาคร่วมด้วย ในส่วนของการวิเคราะห์เชิงปริมาณได้ทำการวิเคราะห์ข้อมูลทุติยภูมิที่มีลักษณะเป็นอนุกรมเวลารายไตรมาส ตั้งแต่ปี พ.ศ. 2545 ถึง พ.ศ. 2564 รวม 76 ไตรมาส โดยใช้วิธีกำลังสองน้อยที่สุด เพื่อศึกษามาตรการกระตุ้นเศรษฐกิจภายใต้สถานการณ์โควิดนัยต่อการจัดเก็บภาษีมูลค่าเพิ่มและภาษีอากรของกรมสรรพากรและพิจารณาปัจจัยทางเศรษฐกิจอื่น ๆ ที่มีผลต่อผลการจัดเก็บภาษีมูลค่าเพิ่มและภาษีอากรโดยรวมของกรมสรรพากรร่วมด้วย ซึ่งประกอบด้วยตัวแปรอิสระดังนี้ มูลค่าผลิตภัณฑ์มวลรวมภายในประเทศ สัดส่วนของผู้มีงานทำต่อประชากร และมาตรการกระตุ้นเศรษฐกิจภายใต้สถานการณ์โควิด ผลการศึกษาพบว่า มาตรการกระตุ้นเศรษฐกิจภายใต้สถานการณ์โควิดมีนัยสำคัญต่อผลการจัดเก็บภาษีมูลค่าเพิ่ม จากการใช้นโยบายการคลังแบบตั้งใจผ่านการใช้จ่ายของรัฐบาลด้วยมาตรการกระตุ้นเศรษฐกิจเพื่อกระตุ้นการบริโภคสินค้าและบริการในช่วงสภาวะเศรษฐกิจชะลอตัวส่งผลให้สามารถจัดเก็บภาษีมูลค่าเพิ่มได้มากขึ้น ในส่วนของปัจจัยทางเศรษฐกิจอื่น ๆ ได้แก่ มูลค่าผลิตภัณฑ์มวลรวมภายในประเทศและสัดส่วนของผู้มีงานทำต่อประชากรมีนัยสำคัญต่อผลการจัดเก็บภาษีมูลค่าเพิ่มและภาษีอากรโดยรวมของกรมสรรพากร ดังนั้นแม้ภาครัฐจะเผชิญกับสถานการณ์โควิดแต่การจัดเก็บภาษีอากรจากกิจกรรมต่าง ๆ ทางเศรษฐกิจของกรมสรรพากรเพื่อเพิ่มรายได้ให้กับรัฐบาลในการนำไปใช้จ่ายให้การบริการสาธารณะ การบริหารจัดการภาครัฐ ตลอดจนการนำรายได้ไปพัฒนาประเทศยังคงต้องดำเนินต่อไป จึงนำไปสู่ข้อเสนอแนะให้ภาครัฐและหน่วยงานที่เกี่ยวข้องควรดำเนินการใช้มาตรการกระตุ้นเศรษฐกิจในช่วงที่เศรษฐกิจชะลอตัวเช่นเดียวกับสถานการณ์โควิด เช่น การสนับสนุนวงเงินเพื่อเพิ่มกำลังซื้อให้กับประชาชน มาตรการเยียวยาประชาชนที่ได้รับผลกระทบตามความเดือดร้อนที่เกิดขึ้น รวมถึงมาตรการกระตุ้นเศรษฐกิจอื่น ๆ ที่เกิดขึ้นภายใต้สถานการณ์ดังกล่าวล้วนส่งผลให้ภาครัฐสามารถจัดเก็บภาษีมูลค่าเพิ่มได้มากขึ้น นอกจากนี้ภาครัฐยังควรพิจารณามาตรการด้านแรงงาน เช่น การอุดหนุนการจ้างงานผ่านผู้ประกอบการ เพื่อลดต้นทุนการจ้างงานซึ่งจะช่วยเพิ่มสัดส่วนของผู้มีงานทำส่งผลให้การจ้างงานเพิ่มขึ้น ทำให้มีจำนวนผู้มีความสามารถในการบริโภคสินค้าและบริการเพิ่มขึ้น ส่งผลให้สามารถจัดเก็บภาษีมูลค่าเพิ่มและภาษีอากรโดยรวมได้เพิ่มขึ้น ทั้งนี้ ควรดำเนินนโยบายพัฒนาโครงสร้างพื้นฐานของประเทศ หรือการลงทุนในด้านสาธารณสุขซึ่งก่อให้เกิดการเจริญเติบโตทางเศรษฐกิจวัดโดยผลิตภัณฑ์มวลรวมภายในประเทศ ทำให้รายได้ประชาชาติเพิ่มขึ้นส่งผลให้สามารถจัดเก็บภาษีมูลค่าเพิ่มและภาษีอากรโดยรวมได้มากขึ้น ซึ่งช่วยเพิ่มรายได้ให้กับภาครัฐในการนำไปใช้จ่ายในการพัฒนาประเทศต่อไป
DOI: 10.14457/tu.the.2022.1132
title: การศึกษาปัจจัยที่ส่งผลต่อการเติบโตของอุตสาหกรรม e-commerce ในช่วงหลังสถานการณ์ Covid-19

description: การศึกษาปัจจัยที่ส่งผลต่อการเติบโตของอุตสาหกรรม E-commerce ในช่วงหลังสถานการณ์ Covid-19 มีวัตถุประสงค์เพื่อศึกษาผลกระทบของสถานการณ์ Covid-19 ที่มีต่อปัจจัยพื้นฐาน สัดส่วนยอดขาย โครงสร้างอุตสาหกรรม และการเติบโตของธุรกิจ E-commerce และเพื่อให้ทราบถึงแนวทางในการปรับตัวของผู้บริโภคและผู้ผลิตรวมไปถึงการสนับสนุนอุตสาหกรรม E-commerce ผ่านการออกนโยบายของรัฐบาลผลจากการวิจัยที่ได้จากผู้ตอบแบบสอบถามที่เป็นกลุ่มตัวอย่างจำนวนทั้งสิ้น 400 คน พบว่า จากสถานการณ์โควิด ประชากรกลุ่มตัวอย่างมีพฤติกรรมซื้อสินค้าในช่องทางออนไลน์เพิ่มขึ้นร้อยละ 65.8 ทัศนคติของผู้บริโภคที่มีต่อการเลือกซื้อสินค้าผ่านช่องทาง E-commerce ยังคงอยู่ แม้ว่าสถานการณ์โควิดจะคลี่คลาย ผู้บริโภคมีทัศนคติที่จะตัดสินใจซื้อสินค้าหรือบริการผ่านช่องทาง E-commerce เป็นช่องทางหลัก แม้ว่าสถานการณ์โควิดจะจบลง ซึ่งส่งผลอย่างมีนัยยะสำคัญต่อการเติบโตของอุตสาหกรรม E-commerce ของประเทศไทยในอนาคต และผลจากการศึกษาวิเคราะห์ข้อมูลทางสถิติในเชิงอนุมานพบว่าปัจจัยด้านรายได้มีผลต่อการตัดสินใจเลือกซื้อสินค้าผ่านช่องทางออนไลน์ที่เพิ่มขึ้นของผู้บริโภคในช่วงสถานการณ์โควิด
DOI: 10.14457/tu.the.2022.1133
title: บทบาทของบุคลิกภาพและลักษณะงานต่อรูปแบบการทำงานแบบผสมผสาน

description: วิกฤติโควิด-19 ส่งผลกระทบต่อตลาดแรงงานทั่วโลกในด้านรูปแบบการทำงานที่เปลี่ยนแปลงไป ทำให้นายจ้างและลูกจ้างมองเห็นถึงโอกาส ประโยชน์ และความเป็นไปได้ของรูปแบบการทำงานใหม่ แรงงานคาดหวังการทำงานแบบผสมผสานหรือการทำงานออนไลน์ นอกเหนือจากการทำงานในสำนักงานเพียงอย่างเดียว งานศึกษานี้ศึกษารูปแบบการทำงานความสอดคล้องกับความต้องการของแรงงาน ปัจจัยกำหนดรูปแบบการทำงานและความสอดคล้องกันดังกล่าว เพื่อเข้าใจตลาดแรงงานไทยในความปกติใหม่ และเพื่อภาครัฐสามารถปรับนโยบาย เพื่อบริหารจัดการตลาดแรงงานอย่างมีประสิทธิภาพ มีสมมติฐานว่า รูปแบบการทำงานและความสอดคล้องขึ้นอยู่กับลักษณะงานและบุคลิกของแรงงาน และเก็บข้อมูลโดยใช้แบบสอบถามออนไลน์ 405 ตัวอย่าง วิเคราะห์ความถดถอยโลจิสติกทวิและพหุกลุ่ม ผลการศึกษาพบว่า ปัจจุบันรูปแบบการทำงานส่วนใหญ่เป็นการทำงานในสำนักงาน ตามเวลาทำการปกติ ในขณะที่กลุ่มตัวอย่างส่วนใหญ่ต้องการทำงานรูปแบบผสมผสาน คือ การทำงานที่บ้านสลับกับการทำงานในสำนักงาน และส่วนใหญ่ต้องการเวลาทำงานที่ยืดหยุ่น โดยปัจจัยกำหนดรูปแบบการทำงานปัจจุบัน ได้แก่ รายได้ อาชีพ และลักษณะงาน โดยแรงงานที่มีรายได้เฉลี่ยต่อเดือนสูงมีแนวโน้มจะทำงานแบบผสมผสาน อาชีพด้านการศึกษา ผู้เชี่ยวชาญสายสุขภาพ ผู้ช่วยในสายสุขภาพ งานด้านธุรกิจ การเงิน กฎหมาย บริหารจัดการ และงานสนับสนุนสำนักงานและธุรการ มีแนวโน้มทำงานแบบผสมผสานน้อยกว่าอาชีพด้านวิศวกรรม สถาปัตยกรรม คอมพิวเตอร์และคณิตศาสตร์ และงานขาย สำหรับลักษณะงาน งานที่ต้องใช้สมาธิสูงมีแนวโน้มทำงานทางไกลลดลง ในขณะที่งานที่ต้องประสานงานสูงมีแนวโน้มทำงานทางไกลเพิ่มขึ้น งานที่ใช้ความร่วมมือสูงมีแนวโน้มทำงานแบบผสมผสานเพิ่มขึ้น และงานที่มีความมีอิสระในการทำงานและบุคลิกภาพไม่มีอิทธิพลต่อรูปแบบการทำงาน ปัจจัยกำหนดรูปแบบการทำงานที่แรงงานต้องการ ได้แก่ รายได้ แรงงานที่มีรายได้สูงต้องการทำงานในรูปแบบผสมผสานและทางไกล และปัจจัยกำหนดความสอดคล้องของรูปแบบการทำงานขององค์กรกับความต้องการของแรงงาน ได้แก่ ตำแหน่งงาน และบุคลิกภาพ โดยแรงงานตำแหน่งหัวหน้า ผู้จัดการ และผู้บริหาร มีแนวโน้มที่รูปแบบการทำงานปัจจุบันจะสอดคล้องกับความต้องการ ในขณะที่แรงงานที่มีบุคลิกเก็บตัวสูงมีแนวโน้มที่รูปแบบการทำงานปัจจุบันจะไม่สอดคล้องกับความต้องการ สำหรับปัจจัยกำหนดเวลาทำงานปัจจุบัน ได้แก่ รายได้ บุคลิกภาพ และอาชีพ โดยผู้มีรายได้เฉลี่ยต่อเดือนสูงมีแนวโน้มจะมีเวลาทำงานที่ยืดหยุ่น ด้านอาชีพเกี่ยวกับธุรกิจ การเงิน กฎหมาย การบริหารจัดการ และงานสนับสนุนสำนักงานและธุรการ มีแนวโน้มทำงานตามเวลาทำการปกติมากกว่าอาชีพด้านวิศวกรรม สถาปัตยกรรม คอมพิวเตอร์และคณิตศาสตร์ และงานขาย ด้านบุคลิกภาพแบบเก็บตัวมีแนวโน้มทำงานตามเวลาทำการปกติ ปัจจัยกำหนดเวลาทำงานที่แรงงานต้องการ ได้แก่ อายุ และรายได้ โดยผู้มีอายุสูงและรายได้สูงมีแนวโน้มต้องการเวลาทำงานยืดหยุ่น และปัจจัยกำหนดความสอดคล้องของเวลาทำงานขององค์กรกับความต้องการของแรงงาน ได้แก่ เพศ โดยเพศชายมีแนวโน้มจะมีเวลาทำงานสอดคล้องกับความต้องการมากกว่าเพศหญิง
DOI: 10.14457/tu.the.2022.1134
title: การศึกษาพฤติกรรมของผู้อ่านและปัจจัยที่ส่งผลต่อการตัดสินเลือกซื้อนิยายในรูปแบบต่าง ๆ

description: ในช่วงหลายปีที่ผ่านมามูลค่าภาพรวมตลาดหนังสือรูปเล่มค่อย ๆ ลดลง รวมถึงการเกิดขึ้นของสถานการณ์โรคระบาดโควิด-19 รวมถึงพฤติกรรมของผู้อ่านมีการเปลี่ยนแปลงไป เทคโนโลยีหรืออุปกรณ์ที่เข้ามาช่วยทำให้การเข้าถึงเนื้อหาต่าง ๆ เริ่มง่ายขึ้น ความนิยมของหนังสือนิยายในแบบรูปเล่มเริ่มลดลง รวมไปถึงต้นทุนในการจัดพิมพ์หนังสือสูงขึ้น ทำให้มีการเปลี่ยนผ่านจากการตีพิมพ์หนังสือในลักษณะรูปเล่มกระดาษมาเป็นการอ่านหนังสืออีบุ๊ก จึงเป็นที่มาของการศึกษาว่า ลักษณะที่แตกต่างกันของผู้อ่านในแต่ละกลุ่ม และหนังสือนิยายแบบอีบุ๊กและรูปเล่มว่ามีลักษณะเป็นสินค้าที่สามารถทดแทนกันได้หรือไม่ รวมไปถึงปัจจัยที่ส่งผลต่อการเลือกอ่านหรือซื้อหนังสือนิยายในรูปแบบต่าง ๆ ผ่านการวิเคราะห์และประมาณค่าแบบจำลองโพรบิทเรียงลำดับ (Ordered Probit)ผลของการศึกษาพบว่า กลุ่มผู้อ่านนิยายที่ไม่เลือกซื้อนิยายแบบอีบุ๊กและรูปเล่มกระดาษ มีความแตกต่างในปัจจัยด้านประชากรศาสตร์ กลุ่มผู้อ่านที่มีค่าเฉลี่ยอายุ รายได้และการศึกษาสูงมีความสนใจในการซื้อหนังสือนิยายทั้งสองรูปแบบน้อยกว่าผู้อ่านกลุ่มอื่น ๆ นอกจากนี้ผลการศึกษาพบว่าผู้อ่านที่เป็น LGBTQ+ และมีพฤติกรรมการอ่านในช่วงเวลาว่างประจำและมีชั่วโมงการอ่านต่อวันมากจะมีแนวโน้มที่ซื้อนิยายอีบุ๊กและรูปเล่มมากขึ้น อย่างไรก็ตามกลุ่มผู้อ่านที่ให้ความสำคัญเกี่ยวกับความแตกต่างด้านราคาของหนังสือนิยายทั้งสองรูปแบบค่อนข้างมาก และผู้อ่านที่มีปริมาณการอ่านนิยายอีบุ๊กมากกว่า 5 เรื่องขึ้นไปก็มีผลทำให้มีปริมาณการซื้อหนังสือนิยายแบบรูปเล่มลดลงอย่างมีนัยสำคัญ ซึ่งถือได้ว่าอีบุ๊กมีลักษณะเป็นสินค้าทดแทนต่อหนังสือนิยายแบบรูปเล่ม
DOI: 10.14457/tu.the.2022.1135
title: ปัจจัยที่มีอิทธิพลต่อการตัดสินใจใช้รูปแบบการชำระเงินซื้อก่อนจ่ายทีหลัง (BNPL): กรณีศึกษา Shopee SPayLater

description: อีคอมเมิร์ซที่ขับเคลื่อนด้วยดิจิทัลในปัจจุบัน ส่งผลให้ทางเลือกการชำระเงินออนไลน์เป็นที่นิยมอย่างมาก ซึ่ง SPayLater เป็นหนึ่งในบริการการชำระเงินแบบดิจิทัลซื้อก่อนจ่ายทีหลัง (BNPL) ที่มอบความสะดวกสบายแก่ผู้บริโภคในการซื้อสินค้าโดยไม่ต้องชำระเงินทันที และเพิ่มทางเลือกที่ยืดหยุ่นและสามารถเข้าถึงได้ง่ายมากขึ้นการค้นคว้าอิสระนี้มีวัตถุประสงค์เพื่อศึกษาหาปัจจัยที่มีอิทธิพลต่อระดับการตัดสินใจใช้ SPayLater และเพื่อเปรียบเทียบความแตกต่างของระดับการตัดสินใจใช้ SPayLater จำแนกตามลักษณะประชากรศาสตร์ ซึ่งตัวแปรที่ใช้ในการศึกษามาจากปัจจัยด้านประชากรศาสตร์, ปัจจัยด้านส่วนประสมทางการตลาด (4Ps), ปัจจัยด้านการยอมรับเทคโนโลยี (TAM) และปัจจัยด้านข้อจำกัดสภาพคล่องทางการเงิน งานศึกษาครั้งนี้ใช้แบบสอบถามออนไลน์ (Online Questionaire) ในการสำรวจข้อมูล ได้รับข้อมูลจากกลุ่มตัวอย่างทั้งสิ้น 402 ตัวอย่าง ซึ่งเป็นผู้ที่ใช้บริการทางการเงิน SPayLater และอาศัยอยู่ในเขตกรุงเทพมหานคร โดยสถิติที่ใช้ในการวิเคราะห์ ได้แก่ แบบจำลองโทบิท (Tobit Regression Model) และความแปรปรวนทางเดียว (One-Way ANOVA) ผลการศึกษาพบว่า ปัจจัยที่มีอิทธิพลและมีความสัมพันธ์ในทิศทางเชิงบวกต่อระดับการตัดสินใจใช้ SPayLater มีทั้งหมด 5 ปัจจัย ได้แก่ 1) ปัจจัยด้านผลิตภัณฑ์ (Product) 2) ปัจจัยด้านการส่งเสริมทางการตลาด (Promotion) 3) ปัจจัยการรับรู้ความความง่ายต่อการใช้งาน (PEOU) 4) ปัจจัยการรับรู้ประโยชน์ที่ได้รับจากการใช้ (PU) และ 5) ปัจจัยด้านข้อจำกัดสภาพคล่องทางการเงิน (Liquidity constraints) นอกจากนี้ผลการวิเคราะห์เพื่อเปรียบเทียบระดับการตัดสินใจใช้SPayLater จำแนกตามลักษณะประชากรศาสตร์ พบว่า อายุ รายได้เฉลี่ยต่อเดือนที่ และอาชีพที่แตกต่างกัน จะมีระดับการตัดสินใจใช้ SPayLater ที่แตกต่างกันอย่างมีนัยสำคัญทางสถิติ ข้อเสนอแนะที่ได้รับจากผลการศึกษาครั้งนี้ ผู้ประกอบการสามารถนำไปเพิ่มประสิทธิภาพแนวทางการดำเนินธุรกิจเพื่อผลักดันให้เกิดการใช้งานและการยอมรับ BNPL มากยิ่งขึ้นในอนาคต ซึ่งจะช่วยสนับสนุนการเติบโตและความสำเร็จของบริการชำระเงินดิจิทัลในตลาดอีคอมเมิร์ซ
DOI: 10.14457/tu.the.2022.1136
title: การประเมินผลการดำเนินงานของกองทุนรวมตราสารทุนในประเทศไทย

description: การศึกษาเรื่องการประเมินผลการดำเนินงานของกองทุนรวมตราสารทุนในประเทศไทยมีวัตถุประสงค์เพื่อศึกษาความสามารถของผู้จัดการกองทุนในการคัดเลือกหลักทรัพย์ (Stock Selection ability) และความสามารถของผู้จัดการกองทุนในการจับจังหวะการลงทุนในแต่ละช่วงเวลา (Market timing ability) โดยวิเคราะห์ความสามารถในการคัดเลือกหลักทรัพย์ (Stock Selection ability) ของผู้จัดการกองทุนผ่านแบบจำลอง CAPM (1964), Fama-French 3 Factors Model (1993), Cahart 4 Factors Model (1997) และ Fama-French 5 Factors Model (2015) ส่วนความสามารถในการจับจังหวะการลงทุนของผู้จัดการกองทุน (Market timing ability) วิเคราะห์ผ่าน Treynor-Mazuy Model (1966) และ Henriksson-Merton Model (1981) โดยการเก็บข้อมูลทุติยภูมิ (Secondary Data) ตั้งแต่มกราคม พ.ศ. 2555 ถึง ธันวาคม พ.ศ. 2565 รวมเป็นระยะเวลา 11 ปี มีจำนวนกองทุนที่ศึกษาทั้งหมด 278 กองทุน และมีการวิเคราะห์ตามการจัดประเภทของกองทุนรวมตราสารทุนในประเทศไทยแบ่งออกเป็น 3 ประเภท ได้แก่ กองทุนที่จัดตั้งภายใต้กลุ่มธุรกิจของธนาคารพาณิชย์ และกองทุนที่ไม่ได้จัดตั้งภายใต้กลุ่มธุรกิจของธนาคารพาณิชย์ กองทุนรวมหุ้นที่มีนโยบายเชิงรุก (Active) และกองทุนรวมหุ้นที่มีนโยบายเชิงรับ (Passive) และกองทุนที่มีนโยบายจ่ายปันผล (Dividend) และกองทุนที่ไม่มีนโยบายจ่ายปันผล (Non-Dividend)จากการศึกษาความสามารถของผู้จัดการกองทุนในการใช้กลยุทธ์การคัดเลือกหลักทรัพย์ (Stock selection ability) โดยการวิเคราะห์ด้วยวิธี GRS Test ผ่านแบบจำลอง CAPM (1964), Fama-French 3 Factors (1993), Cahart 4 Factors (1997) และแบบจำลอง Fama-French 5 Factors (2015) พบว่า ผู้จัดการกองทุนไม่มีความสามารถในการคัดเลือกหลักทรัพย์เพื่อสร้างผลการดำเนินงานที่เป็นบวกให้แก่นักลงทุนในการวิเคราะห์ทุกแบบจำลองและทุกการจัดประเภทของกองทุนรวมตราสารทุนในประเทศอย่างมีนัยสำคัญทางสถิติ โดยหากพิจารณาเปรียบเทียบในแต่ละกลุ่มประเภทจะพบว่า กลุ่มกองทุนที่จัดตั้งภายใต้กลุ่มธุรกิจของธนาคารพาณิชย์มีความสามารถในการคัดเลือกหลักทรัพย์เพื่อสร้างผลการดำเนินงานให้กับนักลงทุนได้ดีกว่ากลุ่มกองทุนที่ไม่ได้จัดตั้งภายใต้กลุ่มธุรกิจของธนาคารพาณิชย์ ในขณะที่กองทุนรวมที่มีนโยบายเชิงรับสามารถสร้างผลการดำเนินงานได้ดีกว่ากองทุนรวมที่มีนโยบายเชิงรุกเล็กน้อย ส่วนกองทุนที่ไม่มีนโยบายจ่ายปันผลสามารถสร้างผลการดำเนินงานแก่นักลงทุนได้ดีกว่ากองทุนที่มีนโยบายจ่ายปันผลส่วนผลการศึกษาความสามารถของผู้จัดการกองทุนในการจับจังหวะการลงทุนในแต่ละช่วงเวลา (Market timing ability) โดยการวิเคราะห์ด้วยสมการถดถอยเชิงเส้นหลายตัวแปร (Multiple regression) ผ่านแบบจำลอง Treynor-Mazuy (1966) และ Henriksson-Merton (1981) พบว่า ตามแบบจำลอง Treynor-Mazuy ผู้จัดการกองทุนมีความสามารถในการจับจังหวะการลงทุนของกลุ่มกองทุนที่จัดตั้งภายใต้กลุ่มธุรกิจของธนาคารพาณิชย์และกลุ่มกองทุนที่มีนโยบายจ่ายปันผลอย่างมีนัยสำคัญ แต่ไม่มีความสามารถในการจับจังหวะการลงทุนที่เหมาะสมของกลุ่มกองทุนรวมหุ้นที่มีนโยบายเชิงรุกอย่างมีนัยสำคัญ ส่วนผลการศึกษาตามแบบจำลอง Henriksson-Merton พบว่า ผู้จัดการกองทุนมีความสามารถในการจับจังหวะการลงทุนของกลุ่มกองทุนที่จัดตั้งภายใต้กลุ่มธุรกิจของธนาคารพาณิชย์แต่ไม่มีนัยสำคัญทางสถิติ และมีความสามารถในการจับจังหวะการลงทุนของกลุ่มกองทุนที่มีนโยบายจ่ายปันผลอย่างมีนัยสำคัญทางสถิติ แต่ไม่มีความสามารถในการจับจังหวะการลงทุนที่เหมาะสมของกองทุนรวมหุ้นที่มีนโยบายเชิงรุกอย่างมีนัยสำคัญ
DOI: 10.6084/m9.figshare.24265024
title: Supplementary Material for: Changes in network size, quality and composition among informal caregivers in different welfare clusters: Longitudinal analyses based on pan-European survey (SHARE)

description: Introduction: This study analyzed the association between transitions into informal caregiving, inside and outside their own household, and changes in network size, quality and composition among older adults (≥50 years) in four different welfare systems in Europe. Methods: Data from wave 4, 6 and 8 of the Survey of Health, Ageing and Retirement in Europe was used and included up to 110,823 participants (aged ≥50 years) from 12 countries. Participants were asked about informal caregiving inside and outside the household and their network size, quality (emotional closeness, contact frequency) and composition (family, friends, men, women). Adjusted Linear and Poisson Fixed Effects regression analyses were conducted. Results: Participants transitioning into any caregiving (inside or outside the household) had a larger network. More women and family members were found among all those transitioning into caregiving, but only outside caregiving was associated with more men and friends in the network. Transitioning into caregiving outside was associated with reduced network closeness and contact. Changes among caregivers outside were similar in all welfare states, but were more pronounced among caregivers inside the household of Eastern Europe. Discussion/Conclusion: Different patterns of changes in network size, quality and composition were found among adults transitioning into caregiving inside, respective, outside the household. All parameters changed among caregivers outside the household. However, the welfare system played a key role for the network changes among inside household caregivers. Thus, the micro as well as the macro context of caregiving is important for the support network of informal caregivers.